KOMISIJOS SPRENDIMAS
2008 m. spalio 29 d.
dėl Bendrijos finansinės paramos valstybių narių žvejybos kontrolės, inspektavimo ir priežiūros programoms įgyvendinti 2008 metais
(pranešta dokumentu Nr. C(2008) 6262)
(2008/860/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. gegužės 22 d. Tarybos reglamentą (EB) Nr. 861/2006, nustatantį Bendrijos finansines priemones, skirtas bendrai žuvininkystės politikai ir jūrų teisei įgyvendinti (1), ypač į jo 21 straipsnį,
kadangi:
(1)
Valstybės narės išsiuntė Komisijai 2008 m. žuvininkystės kontrolės programas ir paraiškas gauti Bendrijos finansinę paramą, kuri skiriama pagal šias programas įgyvendinamų projektų išlaidoms padengti.
(2)
Pagal paraiškas Reglamento (EB) Nr. 861/2006 8 straipsnio a dalyje išvardytiems veiksmams finansuoti gali būti skiriama Bendrijos parama.
(3)
Paraiškos Bendrijos finansavimui gauti atitinka Komisijos reglamente (EB) Nr. 391/2007 (2) nustatytas taisykles.
(4)
Tikslinga laikantis Reglamento (EB) Nr. 861/2006 15 straipsnyje nustatytų ribų nustatyti Bendrijos finansinės paramos didžiausią dydį bei procentinę dalį ir sąlygas, kuriomis tokia parama gali būti skiriama.
(5)
Parama gali būti skiriama už automatinę buvimo vietos nustatymo įrangą, kuri atitinka reikalavimus, nustatytus 2003 m. gruodžio 18 d. Komisijos reglamentu (EB) Nr. 2244/2003, nustatančiu išsamias nuostatas dėl palydovinio ryšio laivų stebėjimo sistemų (3).
(6)
Šiame sprendime numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ SPRENDIMĄ:
1 straipsnis
Dalykas
Šiame sprendime numatoma Bendrijos finansinė parama 2008 m. valstybių narių išlaidoms, patirtoms 2008 m. įgyvendinant bendrosios žuvininkystės politikos stebėsenos ir kontrolės sistemas, padengti, kaip nurodyta Reglamento (EB) Nr. 861/2006 8 straipsnio a punkte. Jame nustatoma Bendrijos finansinės paramos suma kiekvienai valstybei narei, Bendrijos finansinės paramos procentinė dalis ir sąlygos, kuriomis ši parama gali būti skiriama.
2 straipsnis
Neįvykdytų įsipareigojimų pabaiga
Valstybės narės užtikrina, kad atitinkama valstybė narė visus mokėjimus, už kuriuos prašoma skirti kompensaciją, atliks iki 2012 m. birželio 30 d. Po šios dienos valstybės narės atlikti mokėjimai nekompensuojami. Su šiuo sprendimu susiję biudžeto asignavimai panaikinami ne vėliau kaip iki 2013 m. gruodžio 31 d.
3 straipsnis
Naujosios technologijos ir IT tinklai
Kompiuterinių technologijų įsigijimo, įrengimo ir techninės pagalbos bei IT tinklų įrengimo, siekiant užtikrinti efektyvius ir saugius duomenų, susijusių su žvejybos veiklos stebėjimu, kontrole ir priežiūra, mainus, išlaidoms skiriama 50 % reikalavimus atitinkančių išlaidų finansinė parama, laikantis I priede nustatytų ribų.
4 straipsnis
Automatinė buvimo vietos nustatymo įranga
1. Automatinės buvimo vietos nustatymo įrangos, užtikrinančios nuotolinį žvejybos laivų buvimo vietos stebėjimą Žvejybos stebėjimo centre, naudojantis laivų stebėjimo sistema (LSS), įsigijimo ir montavimo žvejybos laivuose išlaidoms skiriama ne didesnė kaip 4 500 EUR vienam laivui finansinė parama, laikantis II priede nustatytų ribų.
2. Laikantis 1 dalyje nustatytos 4 500 EUR ribos, pirmai 1 500 EUR reikalavimus atitinkančių išlaidų daliai padengti, skiriama 100 % finansinė parama.
3. Finansinė parama 1 500-4 500 EUR reikalavimus atitinkančių išlaidų daliai vienam laivui padengti negali viršyti 50 % tokių išlaidų.
4. Parama skiriama už automatinę buvimo vietos nustatymo įrangą, kuri atitinka Reglamente (EB) Nr. 2244/2003 nustatytus reikalavimus.
5 straipsnis
Elektroninio duomenų registravimo ir perdavimo sistemos
Išlaidoms už elektroninio duomenų registravimo ir perdavimo sistemų (EDRS) įsigijimą bei įrengimą žvejybos stebėjimo centre ir techninės pagalbos teikimą, siekiant užtikrinti veiksmingus ir saugius su žvejybos veiklos stebėsena, kontrole ir priežiūra susijusių duomenų mainus, padengti skiriama 50 % reikalavimus atitinkančių išlaidų finansinė parama, laikantis III priede nustatytų ribų.
6 straipsnis
Elektroninio duomenų registravimo ir perdavimo prietaisai
1. EDRS prietaisų, užtikrinančių laivų registravimą ir elektroninį duomenų apie žvejybos veiklą perdavimą Žvejybos stebėjimo centrui, įsigijimo ir montavimo žvejybos laivuose išlaidoms padengti skiriama ne didesnė kaip 4 500 EUR vienam laivui finansinė parama, laikantis IV priede nustatytų ribų.
2. Finansinė parama EDRS įsigijimo ir montavimo žvejybos laivuose išlaidoms padengti neviršija 75 % iš 4 500 EUR sumos, nurodytos 1 dalyje.
3. Finansinė parama skiriama už EDRS prietaisus, kurie atitinka Tarybos reglamente (EB) Nr. 1966/2006 (4) ir Komisijos reglamente (EB) Nr. 1566/2007 (5) nustatytus reikalavimus.
7 straipsnis
Bandomieji projektai
Su naujomis kontrolės technologijomis susijusių bandomųjų projektų išlaidoms padengti skiriama 50 % reikalavimus atitinkančių išlaidų finansinė parama, laikantis V priede nustatytų ribų.
8 straipsnis
Mokymas
Už stebėjimą, kontrolę ir priežiūrą žuvininkystės sektoriuje atsakingų Valstybės tarnautojų mokymo ir mainų programų išlaidoms padengti skiriama 50 % reikalavimus atitinkančių išlaidų finansinė parama, laikantis VI priede nustatytų ribų.
9 straipsnis
Išlaidų įvertinimas
Sistemų, skirtų įvertinti kontroliuojant Bendrąją žuvininkystės politiką patirtoms įdiegimo išlaidoms padengti skiriama 50 % reikalavimus atitinkančių išlaidų finansinė parama, laikantis VII priede nustatytų ribų.
10 straipsnis
Seminarai ir žiniasklaidos priemonės
Iniciatyvų, įskaitant seminarus ir žiniasklaidos priemones, skirtų žvejų ir kitų suinteresuotųjų asmenų, pavyzdžiui, inspektorių, prokuratūros darbuotojų ir teisėjų, taip pat visuomenės supratimui apie būtinybę kovoti su neatsakinga ir neteisėta žvejyba ir apie bendrosios žuvininkystės politikos taisyklių įgyvendinimą didinti, išlaidoms padengti skiriama 75 % reikalavimus atitinkančių išlaidų finansinė parama, laikantis VIII priede nustatytų ribų.
11 straipsnis
Kontroliuojant žvejybą naudojami patruliuojantys laivai ir orlaiviai
1. Su laivų ir orlaivių, kuriuos valstybių narių kompetentingos institucijos naudoja žvejybos veiklai inspektuoti ir prižiūrėti, įsigijimu ir modernizavimu susijusioms išlaidoms padengti skiriama 50 % valstybių narių patirtų reikalavimus atitinkančių išlaidų finansinė parama, laikantis IX priede nustatytų ribų.
2. IX priede nurodyta kiekvienai valstybei narei skiriama finansinė parama apskaičiuojama remiantis atitinkamų inspektuoti ir prižiūrėti skirtų laivų ir orlaivių naudojimo, išreikštu jų visos metinės veiklos, apie kurią praneša valstybės narės, procentine dalimi.
12 straipsnis
Šis sprendimas skirtas valstybėms narėms.
Priimta Briuselyje, 2008 m. spalio 29 d.